“Бяспека – гэта не тое, на чым можна эканоміць”, – пераконваў мажэйкаўцаў першы намеснік начальніка РАНС С.В. Якімовіч. Сяргей Валер’евіч напомніў: летась на пажарах у раёне загінула 8 чалавек, 7 з якіх – у стане алкагольнага ап’янення. Алгарытм трагедый бы пад капірку: чалавек п’е, курыць у пасцелі, засынае і гіне. С.В. Якімовіч параіў вяскоўцам ні на хвіліну не пакідаць дзяцей адных дома, асабліва падчас вясновых канікулаў, вучыць іх правілам бяспекі на ўласным прыкладзе. Напомніў і пра тое, што надыход цёплых дзён актуалізуе праблему вясновых палаў.